ฐานะรัฐบาลหนี้ลดพรวดแค่40.54%
หนี้สาธารณะไทยเดือน พ.ย. ปี&#8217;54 ร่วม 4.303 ล้านล้าน
20 ม.ค. 2555

หนี้สาธารณะไทยเดือน พ.ย. ปี’54 ร่วม 4.303 ล้านล้าน
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) เปิดเผยว่า หนี้สาธารณะคงค้างสิ้นเดือน พ.ย. 2554 ที่ผ่านมา มีทั้งสิ้น 4.303 ล้านล้านบาท หรือคิดเป็น 40.54% ของจีดีพี เมื่อเทียบกับเดือนก่อนหน้าจะพบว่าหนี้สาธารณะลดลงสุทธิ 33,171.14 ล้านบาท แยกเป็นหนี้ของรัฐบาล 3.087 ล้านล้านบาท ลดลง 5,703.36 ล้านบาท และหนี้ของกองทุนเพื่อการฟื้นฟูและพัฒนาระบบสถาบันการเงินลดลง 30,445.18 ล้านบาท จากการไถ่ถอนพันธบัตรที่ครบกำหนดในวันที่ 30 พ.ย. 2554 ที่ผ่านมา จึงทำให้สิ้นเดือน พ.ย.ไม่มียอดหนี้คงค้าง
สำหรับหนี้รัฐวิสาหกิจที่ไม่เป็นสถาบันการเงิน 1.061 ล้านล้านบาท เพิ่มขึ้น 2,576.28 ล้านบาท หนี้รัฐวิสาหกิจที่เป็นสถาบันการเงินรัฐบาลค้ำประกัน 154,862.15 ล้านบาท เพิ่มขึ้น 401.12 ล้านบาท ส่วนหน่วยงานอื่นไม่มีหนี้คงค้าง 
ทั้งนี้ หนี้ของรัฐบาลที่กู้โดยตรงเพิ่มขึ้น 1,296.64 ล้านบาท เนื่องจากหนี้ต่างประเทศเพิ่มขึ้นจากเดือนก่อนหน้า 988.64 ล้านบาท จากอัตราแลกเปลี่ยน ทำให้ยอดหนี้คงค้างในรูปเงินบาทเพิ่มขึ้น 979.53 ล้านบาท และการเบิกจ่ายสกุลเงินเหรียญสหรัฐ ทำให้ยอดหนี้คงค้างในรูปเงินบาทเพิ่มขึ้น 9.11 ล้านบาท
ขณะที่หนี้ในประเทศเพิ่มขึ้น 307.99 ล้านบาท จากการกู้เงินให้การรถไฟฟ้าขนส่งมวลชนแห่งประเทศไทยกู้ต่อ 299.27 ล้านบาท เพื่อทำโครงการรถไฟฟ้าสายสีน้ำเงิน